
KOMISIJOS KOMUNIKATAS EUROPOS PARLAMENTUI

pagal Sutarties dėl Europos Sąjungos veikimo 294 straipsnio 6 dalį

dėl
per pirmąjį svarstymą priimtos Tarybos pozicijos, siekiant priimti Europos Parlamento ir Tarybos reglamentą dėl kūdikiams ir mažiems vaikams skirtų maisto produktų, specialiosios medicininės paskirties maisto produktų ir viso paros raciono pakaitalų svoriui kontroliuoti

*
Atsižvelgusi į neoficialias Tarybos ir Europos Parlamento diskusijas po pirmojo svarstymo Europos Parlamente, Komisija neparengė iš dalies pakeisto pasiūlymo, bet nuomonę dėl Parlamento pakeitimų išreiškė dokumente Communication de la Commission sur les suites données aux avis et résolutions adoptés par le Parlement européen lors de la session de juin 2012 (dokumentas SP(2012) 540) ir 2012 m. liepos 12 d. jį nusiuntė Europos Parlamentui.

2.
Komisijos pasiūlymo tikslas

Pasiūlymu peržiūrimas pagrindų teisės aktas, taikomas specialiosios mitybinės paskirties maisto produktams, arba dietiniams maisto produktams, kaip nustatyta Direktyva 2009/39/EB
. 

Kad būtų atsižvelgta į maisto rinkos ir atitinkamus ES maisto produktų teisės aktų pokyčius per pastaruosius dešimtmečius, siūlomu reglamentu atsisakoma plačios, dar 1977 m. sukurtos specialiosios mitybinės paskirties maisto produktų sąvokos, kuri dėl augančios rinkos ir teisinių priežasčių pradėjo kelti sunkumų suinteresuotosioms šalims ir priežiūros institucijoms. Pasiūlyme nustatoma nauja sistema – bendros nuostatos, taikomos tik nedaugeliui kategorijų maisto produktų, kurie laikomi būtinais tam tikroms pažeidžiamoms gyventojų grupėms, t. y. kūdikiams ir mažiems vaikams ir medikų prižiūrimiems asmenims. 

Pasiūlyme taip pat numatoma sudaryti vieną bendrą tam tikrų medžiagų kategorijų (pvz., vitaminų, mineralų, amino rūgščių ir kt.), kurių gali būti pridedama į maisto produktus, patenkančius į pasiūlymo taikymo sritį, Sąjungos sąrašą. Šiuo Sąjungos sąrašu konsoliduojami skirtingi sąrašai, šiuo metu numatyti įvairiose priemonėse, kurias Komisija priėmė pagal specialiosios mitybinės paskirties maisto produktams taikomus teisės aktus.

Pasiūlymu siekiama geresnio reglamentavimo tikslų, nes konkrečios taisyklės paliekamos tik tiems produktams, kuriems jos būtinos siekiant apsaugoti pažeidžiamas gyventojų grupes, ir supaprastinami dabartiniai teisės aktai, panaikinant taisykles, kurios tapo nereikalingos arba prieštaringos, ir sujungiant skirtingus medžiagų, kurių gali būti pridedama į šiuos maisto produktus, sąrašus.

3.
Pastabos dėl Tarybos pozicijos

3.1.
Bendrosios pastabos

Komisijos pasiūlymas buvo perduotas Europos Parlamentui ir Tarybai 2011 m. birželio 24 d. Europos Parlamentas savo poziciją priėmė pirmuoju svarstymu 2012 m. birželio 14 d. ir pritarė pagrindiniams Komisijos pasiūlymo tikslams. Visų pirma Europos Parlamentas pritarė, kad reikia atsisakyti pačios specialiosios mitybinės paskirties maisto produktų sąvokos ir apriboti teisės aktų taikymo sritį juos taikant tik tam tikroms maisto produktų, skirtų pažeidžiamoms gyventojų grupėms, kategorijoms. Europos Parlamento pozicijoje pateikti 83 pradinio Komisijos pasiūlymo pakeitimai. 

Komisija nepateikė pakeisto pasiūlymo. 2012 m. liepos 12 d. Europos Parlamentui nusiųstame dokumente Communication de la Commission sur les suites données aux avis et résolutions adoptés par le Parlement européen lors de la session de juin 2012 (dokumentas SP(2012) 540) Komisija nurodė, kad ji visiškai, iš dalies, iš esmės arba performulavus 53 iš 83 pakeitimų pritartų šiems pakeitimams, nes, jos nuomone, jie patikslina arba pagerina Komisijos pasiūlymą ir yra suderinami su bendrais pasiūlymo tikslais.

Per pirmąjį svarstymą priėmus Europos Parlamento poziciją, toliau rengtos neoficialios Europos Parlamento delegacijų, Tarybai pirmininkaujančios šalies ir Komisijos diskusijos, siekiant susitarti bendrosios pozicijos tvirtinimo metu (išankstinis susitarimas per antrąjį svarstymą). 

Diskusijos buvo sėkmingos ir į jas atsižvelgiama bendrojoje Tarybos pozicijoje, kuri priimta kvalifikuota balsų dauguma. Komisijos nuomone, bendrojoje Tarybos pozicijoje atsižvelgiama į pradinius Komisijos pasiūlymo tikslus ir į daugelį Europos Parlamento iškeltų klausimų. Nors kai kuriais aspektais bendroji pozicija skiriasi nuo Komisijos pradinio pasiūlymo, Komisija mano, kad ši pozicija yra tinkamai suderintas kompromisas, ir džiaugiasi, kad į ją įtraukti visi klausimai, kuriuos Komisija laikė esminiais priimdama šį pasiūlymą. 

3.2.
Visiškai, iš dalies arba iš esmės į per pirmąjį svarstymą priimtą Tarybos poziciją įtraukti Europos Parlamento pakeitimai, kuriems Komisija pritarė

Maisto produktai svoriui mažinti. Europos Parlamentas pritarė Komisijos pasiūlymui perkelti dabartines pakaitiniams maisto produktams svoriui kontroliuoti taikomas taisykles, nustatytas Reglamente (EB) Nr. 1924/2006 dėl teiginių apie maisto produktų maistingumą ir sveikatingumą. Tačiau jis priėmė pakeitimus, kad į Reglamento taikymo sritį būtų įtraukti viso paros raciono pakaitalai svoriui kontroliuoti, įskaitant labai mažai kalorijų turinčius dietinius (LMKD) maisto produktus, kurie irgi pakeičia visą kasdienį racioną, bet turi mažesnę energetinę vertę (1, 11, 12, 20, 22, 26, 36, 46 pakeitimai). Be to, Europos Parlamentas pagrindiniame teisės akte nustatė išsamias šiems produktams skirtas taisykles (71, 82 pakeitimai).

Komunikate dėl per pirmąjį svarstymą priimtos Europos Parlamento pozicijos Komisija siekdama kompromiso pritarė principui tokius produktus įtraukti į reglamento taikymo sritį. Tačiau ji paaiškino, kad išsamios taisyklės neturėtų būti įtrauktos į pagrindinį teisės aktą. Jos turėtų būti nustatytos pagal reglamentą priimtu deleguotuoju aktu, kaip yra visų kitų maisto produktų, kuriems taikomas reglamentas, atveju. 

Tarybos pozicija atitinka Komisijos poziciją, nes pakaitiniai maisto produktai į taikymo sritį neįtraukti, o viso paros raciono pakaitalai, įskaitant LMKD maisto produktus, į taikymo sritį įtraukti, ir numatyta, kad šiems produktams skirtos specialios taisyklės bus priimtos deleguotaisiais aktais. Aiškus LMKD maisto produktų aprašymas pateiktas konstatuojamosiose dalyse ir juo atsižvelgiama į Europos Parlamento pakeitimais iškeltus klausimus. Komisija pritaria Tarybos pozicijai. 

Mažiems vaikams skirti pieno gėrimai ir panašūs produktai. Per pirmąjį svarstymą priimtoje pozicijoje Europos Parlamentas priėmė 21 ir 81 pakeitimus, pagal kuriuos Komisija turi priimti ataskaitą dėl mažiems vaikams skirto pieno (vadinamojo pieno augantiems vaikams). Europos maisto saugos tarnybos nuomone grindžiamoje ataskaitoje turėtų būti įvertintas specialių šiems produktams skirtų nuostatų poreikis. 

Komisija pritarė Europos Parlamentui dėl Europos maisto saugos tarnybos moksline nuomone grindžiamos ataskaitos naudingumo, ypač atsižvelgiant į tai, kad nėra vieningos nuomonės, ar šių produktų reikia ir ar jie tenkina mažų vaikų mitybos reikalavimus. Taryba taip pat pritarė Europos Parlamentui ir pasiūlė formuluotę, pagal kurią Komisija turi, kaip reikalauja Europos Parlamentas, per dvejus metus po reglamento įsigaliojimo parengti ataskaitą dėl šių produktų. Taryba paprašė Komisijos ataskaitoje apsvarstyti, be kita ko, mažų vaikų mitybos reikalavimus, šių produktų vaidmenį mažų vaikų racione ir tai, ar šie produktai kiek nors naudingesni mitybai, palyginti su normalia nuo motinos pieno atpratinamo vaiko mityba. 

Komisija pritaria prašymui parengti ataskaitą, kaip suformulavo Taryba. 

Pesticidai. Europos Parlamentas per pirmąjį svarstymą priimtuose pakeitimuose pasiūlė į pagrindinį teisės aktą įtraukti išsamias nuostatas dėl pesticidų naudojimo, visų pirma kiek tai susiję su kūdikiams ir mažiems vaikams skirtais maisto produktais (15, 16, 17, 62, 63 pakeitimai). Šiomis nuostatomis, be kita ko, skirtas dėmesys tam, kaip svarbu įgyvendinant teisės aktus kuo labiau apriboti pesticidų naudojimą produktams, kuriuos ketinama naudoti į reglamento taikymo sritį patenkantiems maisto produktams gaminti, reguliariai atnaujinti šios srities priemones ir ypatingą dėmesį skirti tam tikriems pesticidams, kurių sudėtyje yra pavojingų veikliųjų medžiagų, apsauginių medžiagų ar sinergiklių, kad galiausiai būtų išvengta tų pesticidų naudojimo.

Taryba įtraukė pakeitimus, panašius į atitinkamus Europos Parlamento pakeitimus. Tačiau Taryba į savo pakeitimus neįtraukė nuorodos į faktą, kad įgyvendinant teisės aktus turėtų būti siekiama galiausiai išvengti tam tikrų pesticidų, kurių sudėtyje yra pavojingų veikliųjų medžiagų, apsauginių medžiagų ar sinergiklių, naudojimo.

Komisija iš dalies, iš esmės arba su sąlyga, kad bus pakeista formuluotė, pritarė Europos Parlamento pakeitimams. Šiuo atžvilgiu reikėtų pabrėžti, kad Komisijos pasiūlyme numatyta galimybė Komisijai prireikus deleguotaisiais aktais, skirtais į reglamento taikymo sritį patenkantiems produktams, nustatyti specialias taisykles dėl pesticidų ir kad tie teisės aktai dėl pesticidų neseniai atnaujinti ir jais atsižvelgiama į pažeidžiamas gyventojų grupes (įskaitant vaikus, vaisius ir embrionus). Todėl Komisija turėtų galėti lanksčiai daryti nuorodas į pesticidų naudojimą, kol tai suderinama su galiojančiomis taisyklėmis dėl pesticidų. Komisija remia Tarybos poziciją šiuo klausimu ir mano, kad tai yra tinkamas kompromisas, kuriuo išsprendžiami svarbiausi Europos Parlamento iškelti klausimai. Be to, Komisija daro nuorodą į pridėtą pareiškimą.

Atvaizdų naudojimas ženklinant tolesnio maitinimo kūdikių mišinius. Komisija iš esmės pritarė Europos Parlamento 59 pakeitimui pradinio maitinimo kūdikių mišinių ženklinimui taikomus apribojimus išplėsti ir juos taikyti ir tolesnio maitinimo kūdikių mišinių ženklinimui, kiek tai susiję su kūdikių atvaizdų, teksto ir pan. dalykų naudojimu, dėl kurio būtų galima pervertinti produkto naudojimo naudą. Tačiau Komisija pabrėžė, kad tokias taisykles labiau tiktų įtraukti priimant atitinkamą deleguotąjį aktą.

Taryba savo pozicijoje pritarė Europos Parlamentui ir pasiūlė atitinkamus pakeitimus. Be to, ji pasiūlė šį reikalavimą taikyti kartu su bendruoju principu, kad pradinio maitinimo kūdikių mišinių ir tolesnio maitinimo kūdikių mišinių ženklinimas, pateikimas ir reklama negali būti kuriami taip, kad skatintų nežindyti.

Komisija pripažįsta, kad dėl šios nuostatos politinės svarbos ją tikslinga įtraukti į pagrindinį teisės aktą, kaip siūlo abu teisės aktų leidėjai, ir Tarybos poziciją laiko priimtina. 
Techninės gairės. Europos Parlamentas pateikė 30 ir 72 pakeitimus, kuriais reikalaujama, kad Komisija deleguotaisiais aktais priimtų gaires, kuriomis būtų supaprastinta maisto ūkio subjektų, visų pirma MVĮ, atitiktis reglamento reikalavimams. Komisija šiems pakeitimams iš esmės pritarė.

Tarybos pozicijoje numatoma galimybė Komisijai priimti technines gaires, bet neįpareigojama to daryti deleguotaisiais aktais. Komisija pritaria Tarybos pozicijai.

Atsargumo principas. Europos Parlamentas pateikė 9, 10, 53, 64, 69 pakeitimus, kad pabrėžtų, kad atsargumo principas, kaip nustatyta Bendrajame maisto produktams skirtų teisės aktų reglamente (EB) Nr. 178/2002
, taikomas, kai imamasi rizikos valdymo priemonių, susijusių su į šio reglamento taikymo sritį patenkančiais maisto produktais. Komisija siekdama kompromiso kai kuriems iš šių pakeitimų iš esmės pritarė. Siekdama išspręsti Europos Parlamento iškeltus klausimus, Taryba į savo poziciją įtraukė kryžminę nuorodą į atitinkamus Reglamente (EB) Nr. 178/2002 nustatytus reikalavimus. Atsižvelgdama į Reglamento (EB) Nr. 178/2002 horizontalųjį pobūdį, Komisija teikia pirmenybę kryžminei nuorodai, kuri garantuotų didesnį ES taisyklių nuoseklumą, todėl pritaria Tarybos pozicijai.

Galimybė susipažinti su dokumentais. Europos Parlamentas į savo poziciją įtraukė 76 pakeitimą, siekdamas užtikrinti vienodas galimybes susipažinti su dokumentais pagal Reglamentu (EB) Nr. 1049/2001
 nustatytas taisykles. Šiam pakeitimui Komisija pritarė iš dalies, o Taryba jam pritarė pakeitusi formuluotę. Tarybos pozicija yra priimtina, nes joje pateikiama kryžminė nuoroda į Reglamentą (EB) Nr. 1049/2001, taip užtikrinant ES taisyklių nuoseklumą. 

3.3.
Visiškai, iš dalies arba iš esmės į per pirmąjį svarstymą priimtą Tarybos poziciją įtraukti Europos Parlamento pakeitimai, kuriuos Komisija atmetė

Medžiagų Sąjungos sąrašas. Komisijos pasiūlyme numatyta sudaryti tam tikrų medžiagų kategorijų (pvz., vitaminų, mineralų, amino rūgščių ir kt.), kurių gali būti pridedama į reglamento taikymo sritį patenkančius maisto produktus, Sąjungos sąrašą. Komisijos pasiūlyme nustatyta, kad šis sąrašas turi būti sudarytas ir atnaujinamas įgyvendinimo aktais, remiantis pagrindiniame teisės akte nustatytais kriterijais.

Savo pozicijoje Europos Parlamentas nurodė, kad medžiagų Sąjungos sąrašas turėtų būti įtrauktas į reglamento priedą ir kad jis turėtų būti sudarytas ir atnaujinamas deleguotaisiais aktais (22, 87, 88, 89 pakeitimai). Pagal Europos Parlamento pakeitimus priedas paliktas tuščias, ir Komisija jį turi užpildyti, kai bus priimtas reglamentas. Šiuos pakeitimus Komisija atmetė, nes nutarta, kad pagal Sutarties dėl Europos Sąjungos veikimo taisykles gerai žinomų kategorijų medžiagų sąrašas turėtų būti sudaromas ir atnaujinamas įgyvendinimo aktais remiantis pagrindiniame akte nustatytais kriterijais.

Savo pozicijoje Taryba pritarė Europos Parlamento pozicijai, kad Sąjungos sąrašas turėtų būti įtrauktas į reglamento priedą. Tačiau Taryba nepaliko priedo tuščio, kad jį vėliau priimtų Komisija, bet pati sudarė Sąjungos sąrašą, į šį priedą įtraukdama visas medžiagas, priklausančias tam tikroms medžiagų kategorijoms (pvz., vitaminai, mineralai, amino rūgštys ir kt.), kurių gali būti pridedama į maisto produktus, patenkančius į reglamento taikymo sritį. Be to, Taryba pritarė Europos Parlamentui, kad Sąjungos sąrašas turėtų būti keičiamas (kiek tai susiję su įtrauktomis kategorijomis ar medžiagomis) deleguotaisiais aktais, bet performulavo reikiamus reglamento straipsnius atsižvelgdama į pakitusį Komisijai suteiktų įgaliojimų pobūdį. 

Komisija supranta, kad dėl gyventojų, kurie yra į reglamento taikymo sritį patenkančių maisto produktų vartotojai, grupių pažeidžiamumo teisės aktų leidėjas nori pats nuspręsti, kurios medžiagos turėtų būti įtrauktos į Sąjungos sąrašą. Todėl Komisija pritaria, kad medžiagų Sąjungos sąrašą sudarytų teisės aktų leidėjas įtraukdamas jį į reglamento priedą. Komisija taip pat pritaria, kad priedas turėtų būti keičiamas deleguotaisiais aktais, nes Tarybos pozicijos formuluote Komisijai suteikiama reikiama didelė veiksmų laisvė priimant tokias priemones pagal deleguotųjų aktų pobūdį, kaip nustatyta Sutartyje dėl Europos Sąjungos veikimo.

Nanomedžiagos. Europos Parlamentas priėmė 87 pakeitimą, kuriuo reikalaujama nustatyti medžiagų, kurios yra dirbtinai sukurtos nanomedžiagos, vertinimo ir įtraukimo į Sąjungos sąrašą specialius kriterijus, visų pirma dėl tyrimo metodų jų saugumui įvertinti. Europos Parlamentas taip pat įtraukė kryžminę nuorodą į Reglamente (ES) Nr. 1169/2011 dėl informacijos apie maistą teikimo vartotojams
 nustatytą dirbtinai sukurtos nanomedžiagos apibrėžtį (41 pakeitimas). Komisija šiuos pakeitimus atmetė, manydama, kad Europos Parlamento iškelti klausimai tinkamai išspręsti Komisijos pasiūlymu, todėl šie pakeitimai nereikalingi. 

Taryba Europos Parlamento pakeitimus į savo poziciją įtraukė pakeisdama jų formuluotę. Ji taip pat performulavo pasiūlymą, kad patikslintų reglamento ir Reglamento (EB) Nr. 258/97 dėl naujų maisto produktų
 sąsają. Komisija pritaria Tarybos pozicijai siekdama kompromiso ir atsižvelgdama į tai, kad ja užtikrinamas suderinamumas su kitais ES teisės aktais. 

Apibrėžčių keitimas. Komisijos pasiūlyme numatyta galimybė pritaikyti į reglamento taikymo sritį patenkančių maisto produktų apibrėžtis priimant deleguotuosius aktus, atsižvelgiant į technikos ir mokslo pažangą ir atitinkamus tarptautinius pokyčius. Šis pasiūlymas pateiktas ir siekiant, kad ateityje būtų lengviau išaiškinti galimus ribinius atvejus, susijusius su į šio reglamento taikymo sritį patenkančiais maisto produktais. Europos Parlamentas ir Taryba pritaria, kad apibrėžtys yra esminiai siūlomo reglamento elementai, todėl jų negalima keisti deleguotaisiais aktais. 

Nors Komisija iš pradžių atmetė Europos Parlamento 48 pakeitimą, ji gali pritarti atitinkamam Tarybos pateiktam pakeitimui siekdama kompromiso ir atsižvelgdama į tai, kad Taryba į pasiūlymą įtraukė naują straipsnį dėl sprendimų dėl aiškinimo (žr. 3.6 punktą).

Įgaliojimų suteikimas Komisijai. Europos Parlamento (77 pakeitimas) ir Tarybos pozicijose numatyta, kad įgaliojimai priimti deleguotuosius aktus Komisijai suteikiami ne neribotam laikui, kaip iš pradžių siūlė Komisija, o penkeriems metams, laikotarpį automatiškai pratęsiant, jei nepateikiama prieštaravimų. Komisija tam pritaria siekdama kompromiso ir atsižvelgdama į tai, kad to reikalauja abu teisės aktų leidėjai. 

3.4.
Į per pirmąjį svarstymą priimtą Tarybos poziciją neįtraukti Europos Parlamento pakeitimai, kuriems Komisija pritarė visiškai, iš dalies arba iš esmės

Specialiosios medicininės paskirties maisto produktų skirtingos kategorijos. Europos Parlamentas priėmė 47 pakeitimą, kuriame patikslinta, kad specialiosios medicininės paskirties maisto produktai gali priklausyti vienai iš trijų skirtingų kategorijų (t. y. maistiniu požiūriu visaverčiai standartinės sudėties maisto produktai; maistiniu požiūriu visaverčiai maisto produktai, kurių maistinė sudėtis pritaikyta; maistiniu požiūriu nevisaverčiai maisto produktai, kurių maistinė sudėtis yra standartinė arba pritaikyta). Nors Komisija šiam pakeitimui iš esmės pritarė, Taryba į savo poziciją jo neįtraukė.

Tačiau Komisija pritaria Tarybos pozicijai, nes šis išskyrimas į tris skirtingas kategorijas jau numatytas galiojančiuose teisės aktuose ir bus nustatytas reikiamu deleguotuoju aktu. Tai, kad tokios detalės bus įtrauktos į deleguotuosius aktus, taip pat užtikrins reikiamą lankstumą, jei ateityje tokias kategorijas reikėtų keisti.

3.5.
Į per pirmąjį svarstymą priimtą Tarybos poziciją neįtraukti Europos Parlamento pakeitimai, kuriuos Komisija atmetė

Maisto produktai be glitimo ir turintys labai mažą glitimo kiekį. Komisija iš pradžių pasiūlė, kad šiems produktams taikomos taisyklės, šiuo metu įtrauktos į specialų reglamentą, priimtą pagal galiojančią Dietinių maisto produktų pagrindų direktyvą, turėtų būti išlaikytos nepakitusios, bet būtų perkeltos į Reglamentą (EB) Nr. 1924/2006 dėl teiginių apie maisto produktų maistingumą ir sveikatingumą
. Europos Parlamentas savo pozicijoje (1, 11, 12, 20, 35, 44, 45, 70, 90 pakeitimai) pasiūlė maisto produktus glitimo netoleruojantiems asmenims įtraukti į Reglamento taikymo sritį ir į pagrindinį teisės aktą įtraukė specialias taisykles. Šį pasiūlymą Komisija atmetė, nes jis būtų nereikalingas ir neatitiktų geresnio reglamentavimo ir paprastinimo tikslo.

Taryba neįtraukė Europos Parlamento pakeitimų ir, kita vertus, nutarė, kad šiems produktams taikomos galiojančios taisyklės turėtų būti perkeltos pagal Reglamente (ES) Nr. 1169/2011 dėl informacijos apie maistą teikimo vartotojams aprašytą specialią tvarką. Konstatuojamojoje dalyje Taryba nurodo, kad šiuo perkėlimu turėtų būti užtikrinta bent tokio paties lygio glitimo netoleruojančių asmenų apsauga, kokia dabar užtikrinama galiojančiomis taisyklėmis, ir kad jis turėtų būti atliktas iki reglamento taikymo pradžios. Be to, Taryba numatė, kad Komisija turėtų apsvarstyti, kaip užtikrinti, kad glitimo netoleruojantys asmenys būtų tinkamai informuojami apie tai, kuo maisto produktai, kurie yra specialiai pagaminti, paruošti ir (arba) apdoroti taip, kad būtų sumažintas vienos ar daugiau sudedamųjų dalių, kuriose yra glitimo, glitimo kiekis, skiriasi nuo kitų maisto produktų, kurių sudedamosiose dalyse glitimo savaime nėra.

Komisija pritaria Tarybos pozicijai, kad tai ne tik užtikrins tokio paties lygio vartotojų apsaugą, bet ir suteiks galimybę galiojančias taisykles pradėti taikyti ir nefasuotiems maisto produktams, taip padidinant vartotojų apsaugą. Be to, taisyklių perkėlimas pagal Reglamentą (ES) Nr. 1169/2011, kuriame jau nustatytos taisyklės dėl privalomos nuorodos, kad yra sudedamųjų dalių, kuriose yra glitimo, atitiks geresnio reglamentavimo principus ir užtikrins, kad visos su glitimu susijusios taisyklės būtų įtrauktos į tą pačią teisinę sistemą.

Mišiniai, skirti mažo gimimo svorio ir neišnešiotiems kūdikiams. Komisija nepritarė Europos Parlamento pozicijai (34, 43 ir 92 pakeitimai), kad mišiniai, skirti mažo gimimo svorio ir neišnešiotiems kūdikiams, turėtų būti įtraukti į reglamento taikymo sritį kaip specialiosios medicininės paskirties maisto produktų pakategorė ir kad visais atvejais tokie mišiniai turėtų atitikti tiek specialiosios medicininės paskirties maisto produktams, tiek įprastiems kūdikių mišiniams taikomus reikalavimus. Taryba savo pozicijoje pripažino, kad reikėtų apsvarstyti, kokias įprastiems kūdikių mišiniams ir tolesnio maitinimo kūdikių mišiniams taikomas taisykles reikėtų taikyti ir specialiosios medicininės paskirties maisto produktams kūdikiams, kad galbūt būtų išplėstos taikomos taisyklės. Tačiau ji priėmė pakeitimus, pagal kuriuos veiksmų imtųsi Komisija deleguotaisiais aktais. 

Komisija pritaria Tarybos pozicijai. Iš tiesų ne visiems mažo gimimo svorio ir neišnešiotiems kūdikiams reikia specialiosios medicininės paskirties maisto produktų, ir dėl mažo gimimo svorio ir neišnešiotų kūdikių mitybos reikalavimų turi būti sprendžiama kiekvienu atveju atskirai. Atitinkamai ne visos kūdikių mišiniams taikomos taisyklės turėtų būti taikomos mišiniams, skirtiems mažo gimimo svorio ir neišnešiotiems kūdikiams, nes reikia išlaikyti tam tikrą lankstumą. 

Deleguotaisiais aktais priimdama specialiosios medicininės paskirties maisto produktams taikomas specialias taisykles, Komisija turės galimybę apsvarstyti, kokios taisyklės turėtų būti taikomos kūdikiams skirtiems specialiosios medicininės paskirties maisto produktams, atsižvelgdama į pokyčius rinkoje ir akivaizdžiai išaugusią tokių produktų pasiūlą. Komisija mano, kad Tarybos formuluote atsižvelgiama į Europos Parlamento iškeltus klausimus, nes ja aiškiai numatoma, kad Komisija turės apsvarstyti šį klausimą priimdama deleguotuosius aktus.

Naujovės. Taryba į savo poziciją neįtraukė Europos Parlamento 31, 50 ir 91 pakeitimų, susijusių su laikina leidimo pateikti į rinką naujoviškus produktus tvarka. Europos Parlamento pakeitimais siekta suteikti leidimą dvejus metus teikti rinkai sudėties reikalavimų, kaip nustatyta pagal reglamentą priimtais deleguotaisiais aktais, neatitinkančius naujoviškus produktus. 

Taryba mano, kad Komisijos pasiūlymas šiuo klausimu yra pakankamas, nes juo numatyta galimybė deleguotaisiais aktais keisti produktų, patenkančių į reglamento taikymo sritį, sudėties reikalavimus. Tačiau Taryba pakeitė pasiūlymą pabrėždama, kad keičiant tokius reikalavimus reikėtų atsižvelgti į visus susijusius duomenis, įskaitant duomenis, kuriuos dėl, be kita ko, naujoviškų produktų pateikė suinteresuotosios šalys. Komisija pritaria Tarybos pozicijai, kuri leidžia tinkamai suderinti naujovių rėmimą ir galimybę panaikinti nereikalingas taisykles ir per didelę administracinę naštą.

Maisto produktai be laktozės. Europos Parlamentas per pirmąjį svarstymą priimtoje pozicijoje pasiūlė 80 pakeitimą, prašydamas Komisijos parengti ataskaitą, kurioje būtų patikslintas ženklinimo nuorodų „be laktozės“ ir „labai mažas laktozės kiekis“ statusas ir prireikus pateiktas pasiūlymas dėl teisėkūros procedūra priimamo akto. Taryba savo pozicijoje pasiūlė šiuos teiginius suderinti, jei to reikia, pagal Reglamento (ES) Nr. 1169/2011 dėl informacijos apie maistą teikimo vartotojams taisykles, kaip tai padaryta dėl glitimo. Konstatuojamojoje dalyje taip pat pateikta nuoroda į Europos maisto saugos tarnybos šiuo klausimu pateiktą mokslinę nuomonę
.

Komisija mano, kad ataskaitos nereikia, nes šių nuorodų statusas aiškus pagal bendruosius maisto produktams skirtus teisės aktus ir šiuo klausimu mokslinė nuomonė jau pateikta. Komisija pritaria Tarybos pozicijai, kuria užtikrinamas suderinamumas tiek su taisyklių dėl maisto produktų be glitimo valdymu, tiek su taisyklėmis dėl privalomos nuorodos, kad yra sudedamųjų dalių, kuriose yra laktozės, kurios jau privalomos pagal Reglamentą (ES) Nr. 1169/2011.

3.6.
Naujos Tarybos įtrauktos nuostatos

Sportininkams skirti maisto produktai. Iš pradžių Komisija pasiūlė sportininkams skirtų maisto produktų neįtraukti į siūlomo reglamento taikymo sritį ir jiems taikyti tik bendruosius maisto produktams skirtus teisės aktus (pirmiausia Reglamentą dėl teiginių). Europos Parlamentas per pirmąjį svarstymą priimtoje pozicijoje pritarė Komisijai, kad šie produktai neturėtų būti įtraukti į reglamento taikymo sritį, bet nurodė, kad „iki 2015 m. liepos 1 d. Komisija turėtų įvertinti, ar šiuo požiūriu reikia persvarstyti bendruosius maisto produktų srities reglamentavimo teisės aktus“ (6 pakeitimas).

Taryba savo pozicijoje pritarė, kad šie produktai nebūtų įtraukti į siūlomo reglamento taikymo sritį, bet pateikė pakeitimus, pagal kuriuos Komisija turi parengti ataskaitą dėl būtinybės, jei tokios esama, nustatyti specialias taisykles sportininkams skirtiems maisto produktams su galimybe kartu su šia ataskaita pateikti pasiūlymą dėl teisėkūros procedūra priimamo akto. Tarybos prašymui dėl ataskaitos galima pritarti siekiant galutinio kompromiso, ypač atsižvelgiant į tai, kad abu teisės aktų leidėjai pritaria, kad kol kas šie produktai neturėtų būti įtraukti į reglamento taikymo sritį. 

Sprendimai dėl aiškinimo. Taryba į savo poziciją įtraukė straipsnį, kuriuo Komisijai leidžiama priimti įgyvendinimo aktus, kad būtų nuspręsta, ar atitinkamas maisto produktas patenka į šio reglamento taikymo sritį ir kuriai kategorijai jis priskiriamas. Komisija mano, kad Tarybos pakeitimu naudingai pagerinamas pasiūlymas, nes bus paprasčiau įgyvendinti reglamentą ir sumažės su ribiniais atvejais susijusių sunkumų. Iš tiesų tai, kad sudėtinga nustatyti ribą tarp maisto produktų, šiuo metu laikomų specialiosios mitybinės paskirties produktais, ir įprastų maisto produktų, buvo viena iš priežasčių, kodėl Komisija nutarė pateikti pasiūlymą. 

Pereinamieji laikotarpiai ir galiojančių priemonių panaikinimas. Tarybos pozicijoje numatytas trejų metų pereinamasis laikotarpis ir leista baigti tų maisto produktų atsargas, nors Komisija siūlė dvejų metų pereinamąjį laikotarpį ir leidimą baigti atsargas. Taryba taip pat pasiūlė išplėsti šį pereinamąjį laikotarpį specialiems produktams, jei Komisija vėluotų priimti reikiamus deleguotuosius aktus. Tarybos pozicija priimtina siekiant bendro kompromiso ir atsižvelgiant į peržiūrėtą projektą, kuriuo suteikiamas didesnis aiškumas maisto ūkio subjektams ir priežiūros institucijoms. 

Taisyklių dėl neatidėliotinų priemonių išbraukimas. Taryba savo pozicijoje išbraukė taisykles dėl neatidėliotinų priemonių, nes jos jau įtrauktos į Reglamentą (EB) Nr. 178/2002 dėl bendrųjų maisto produktams skirtų teisės aktų. Komisija pritaria Tarybos pozicijai.

4.
Išvada

Komisijos nuomone, Tarybos kvalifikuota balsų dauguma priimtoje bendrojoje pozicijoje atsižvelgiama į pradinius Komisijos pasiūlymo tikslus ir į daugelį Europos Parlamento iškeltų klausimų. Nors kai kuriais aspektais bendroji pozicija skiriasi nuo Komisijos pradinio pasiūlymo, Komisija mano, kad ši pozicija yra tinkamai suderintas kompromisas, ir džiaugiasi, kad į ją įtraukti visi klausimai, kuriuos Komisija laikė esminiais priimdama šį pasiūlymą.

Dėl pirmiau nurodytų priežasčių Komisija pritaria 2013 m. balandžio 22 d. priimtai bendrajai pozicijai.

5.
Komisijos pareiškimas dėl pesticidų

Įgyvendindama 11 straipsnio 1 dalies b punktą, Komisija ypač daug dėmesio skirs pesticidams, kurių sudėtyje yra veikliųjų medžiagų, apsauginių medžiagų arba sinergiklių, kurie pagal Reglamentą (EB) Nr. 1272/2008
 priskiriami prie 1A ar 1B kategorijos mutagenų, 1A ar 1B kategorijos kancerogenų, 1A ar 1B kategorijos toksinį poveikį reprodukcijai turinčių medžiagų arba pripažįstami turinčiais endokrininės sistemos ardomųjų savybių, galinčių turėti neigiamą poveikį žmonėms, arba yra itin toksiški, arba kurių poveikis, pvz., neurotoksinis arba imunotoksinis, vystymuisi yra kritinis, kad galiausiai būtų išvengta tų pesticidų naudojimo.

